《送孟调大侄南还》
清代·方京

相对疑梦寐，言别百愁生。孤飞易为感，使我心魂惊。

聚散人生常，此别难为情。尔我本一树，相期共枯荣。

尔今折枝条，芽肄何时萌。沾润我本怀，老髦愿难行。

尔今返吴中，闭门守硁硁。勉哉崇令德，努力以扬名。

取法不在远，祖父有遗型。周亲我老矣，垂涕重丁宁。

作者简介：方京，字彩林，番禺人。殿元女，金綎室，祖静母。